《歌太湖迓常守王寺丞》
宋代·释居简

伊谁量太湖，三万六千顷。天围几何宽，满湖不畦畛。

或疑湖底天可田，笺天亟问县官请。况复周家有成法，尽底均作八家井。

鲸鹏蛟鳄俱幽屏，藻荇糵为禾黍颖，公田利与私田准。

坐令虞芮俗，化作西伯境。野田无哭声，夜厖亦不惊。

晏眠早作日以宁，已输再输毋娄征。循良在上如西京，媚长牙爪俱逡逡。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。